Chevrolet Camaro 2ης γενιάς

Βασικά στοιχεία

Αν και διατηρήθηκε η αυτοφερόμενη πλατφόρμα F-body της Camaro πρώτης γενιάς, η εξωτερική εμφάνιση είχε αλλάξει δραματικά και το νέο αυτοκίνητο ήταν εμφανώς χαμηλότερο, μακρύτερο και φαρδύτερο από την πρώτη γενιά, με μήκος 4,77 - 5,02 μέτρα, ανάλογα με την έκδοση και το έτος. Η νέα αισθητική απέσπασε θετικά σχόλια από τον Τύπο αυτοκινήτου και το κοινό, αν και ορισμένοι σχολίασαν ότι πλέον έδειχνε περισσότερο ευρωπαϊκή - η έμπνευση για το ντιζάιν είχε πράγματι προέλθει από τις Jaguar, Aston Martin και Ferrari της τότε εποχής.
Μη πιεζόμενοι από την ίδια βιασύνη για την ανάπτυξη της πρώτης γενιάς και έχοντας επωφεληθεί από έναν υψηλότερο προϋπολογισμό λόγω της εμπορικής επιτυχίας της πρώτης, οι μηχανικοί της Chevrolet έδωσαν περισσότερη προσοχή στην κατασκευή της νέας Camaro. Ως αποτέλεσμα, η ανάρτηση και το σασί είχαν βελτιωθεί σημαντικά, τόσο στην άνεση όσο και στην αντοχή. Το πίσω πλαϊνά παράθυρα αφαιρέθηκαν, με σκοπό την μείωση του κόστους και τη διευκόλυνση της παραγωγής. Από την σεζόν του 1975 πάντως, το πίσω παρμπρίζ μεγάλωσε και έγινε καμπυλωτό, για να αντισταθμιστεί αυτή η έλλειψη, παρέχοντας έτσι καλύτερη ορατότητα προς τα πίσω. Λόγω της αφαίρεσης των πίσω πλαϊνών παραθύρων και της συνεπακόλουθης ανυπαρξίας μεσαίας πλαϊνής κολώνας, επίσης, οι πόρτες του νέου μοντέλου έγιναν εξαιρετικά μεγάλες. Όλες οι Camaro, ακόμα και οι βασικές εκδόσεις, έλαβαν καλύτερη ηχομόνωση και θερμομόνωση.
Στη δεύτερη γενιά της Camaro, δεν προσφέρθηκε ανοιχτή έκδοση convertible. Ωστόσο, το μοντέλο θεωρήθηκε γενικώς ως το καλύτερο Αμερικανικό muscle car που είχε κατασκευαστεί έως τότε και οι μηχανικοί της General Motors υποστήριξαν ότι ήταν πολύ περισσότερο «Driver's Car» από τον προκάτοχό του.

Επιπτώσεις των πετρελαϊκών κρίσεων

Οι ίδιοι κινητήρες της πρώτης γενιάς διατηρήθηκαν, τουλάχιστον για τα πρώτα χρόνια. Τελικώς όμως, η πρώτη πετρελαϊκή κρίση του 1973 έβαλε τέλος στον ξέφρενο συναγωνισμό των κυβικών και έπληξε καίρια τις πωλήσεις, όπως συνέβη τότε και με το σύνολο των Αμερικανικών muscle cars, πολλά από τα οποία διακόπηκαν οριστικά.
Η κατάσταση επιδεινώθηκε περαιτέρω και με τις νέες και αυστηρότερες προδιαγραφές εκπομπών καυσαερίων και, από την σεζόν του 1975, την συνεπακόλουθη καθιέρωση καταλυτικού μετατροπέα στο σύστημα εξάτμισης όλων των αυτοκινήτων της General Motors προς πώληση στις ΗΠΑ, μεταξύ αυτών και της Camaro. Όλα αυτά μάλιστα, είχαν ως αποτέλεσμα την προσωρινή διακοπή της έκδοσης Z28, μετά τη λήξη της σεζόν του 1974.
Ευτυχώς, την άνοιξη του 1977 η Z28 επανήλθε στην αγορά, ως μοντέλο 1977½, λόγω της μεγάλης αύξησης των πωλήσεων της κορυφαίας έκδοσης Trans Am, της δίδυμης Pontiac Firebird. Συγκεκριμένα, η Trans Am πώλησε 46.000 αντίτυπα το 1976, δηλαδή το ½ των πωλήσεων όλων των Firebird και αυτό ενθάρρυνε την Chevrolet να επαναφέρει την Ζ28. Αν και ο κινητήρας 5.7 L (350 cu. in.) V8 της νέας Camaro Z28 απέδιδε μόλις 185 ίππους (175 hp στην Καλιφόρνια), λόγω των αυστηρότερων προδιαγραφών, η Ζ28 γνώρισε αμέσως τεράστια εμπορική επιτυχία, παρομοίως με την Trans Am. Την σεζόν του 1978, όλες οι Camaro απέκτησαν νέους, αεροδυναμικούς προφυλακτήρες στο χρώμα του αμαξώματος, εμπρός και πίσω. Το καλοκαίρι του 1979, για την σεζόν του 1980, τοποθετήθηκε στα μοντέλα για πώληση στις ΗΠΑ ένα ταχύμετρο με μέγιστη ένδειξη τα 85 μίλια / ώρα (137 χιλιόμετρα / ώρα), λόγω ενός σχετικού νόμου που βγήκε τότε, αντικαθιστώντας το προηγούμενο που έδειχνε έως τα 130 μίλια / ώρα (209 χιλιόμετρα / ώρα).
Αν και το 1979 χτύπησε η δεύτερη συνεχόμενη πετρελαϊκή κρίση, τόσο η Camaro, όσο και η δίδυμη Firebird κατάφεραν και πάλι να επιβιώσουν, ως δύο από τα ελάχιστα muscle cars της «χρυσής εποχής» που μπόρεσαν να επιβιώσουν από τις διαδοχικές ενεργειακές κρίσεις. Το 1979, οι πωλήσεις έφτασαν στο υψηλότερο νούμερο της ιστορίας όλων των γενεών της Camaro, με την συνολική παραγωγή να φτάνει τα 282.571 αντίτυπα, ενώ το 1981 έφτασε μόλις τα 126.139 αντίτυπα, λόγω της αναμονής των υποψήφιων αγοραστών για την Chevrolet Camaro 3ης γενιάς, που είχε γίνει γνωστό πλέον ότι ερχόταν σύντομα και τελικώς κυκλοφόρησε τον Δεκέμβριο του 1981. Συνολικά παρήχθησαν 2.233.952 αυτοκίνητα από τη δεύτερη γενιά της Camaro.